รัฐบาลไทย-ข่าวทำเนียบรัฐบาล-พม. หนุน ศพอส. สร้างสุข ทุกพื้นที่ปลอดภัย เพื่อผู้สูงวัยและครอบครัว
วันจันทร์ที่ 24 เมษายน 2566
พม. หนุน ศพอส. สร้างสุข ทุกพื้นที่ปลอดภัย เพื่อผู้สูงวัยและครอบครัว
พม. หนุน ศพอส. สร้างสุข ทุกพื้นที่ปลอดภัย เพื่อผู้สูงวัยและครอบครัว
เมื่อวันที่ 23 เม.ย. 66เวลา 10.00 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด.พม.) เป็นประธานเปิดโครงการพัฒนาศักยภาพศูนย์พัฒนาคุณภาพชีวิตและส่งเสริมอาชีพผู้สูงอายุเพื่อเสริมพลังครอบครัว "สร้างสุข ทุกพื้นที่ปลอดภัย เพื่อผู้สูงวัยและครอบครัว" พร้อมมอบประกาศนียบัตรแก่ผู้ผ่านการอบรมเชิงปฏิบัติการหลักสูตรการดูแลผู้สูงอายุขั้นเบื้องต้น 18 ชั่วโมง จํานวน 50 ราย และร่วมแสดงความยินดีกับผู้ที่ได้รับรางวัลโล่ประกาศเกียรติคุณบุคคล หน่วยงาน และองค์กรที่สนับสนุนงานด้านผู้สูงอายุและครอบครัว ประจําปี 2566 นอกจากนี้ ได้มอบความช่วยเหลือแก่กลุ่มเปราะบางเป็นเงินอุดหนุนโครงการสนับสนุนการปรับสภาพแวดล้อมที่อยู่อาศัยสําหรับคนพิการ เงินสงเคราะห์ผู้สูงอายุในภาวะยากลําบาก และกายอุปกรณ์สําหรับคนพิการ (รถสามล้อชนิดมือโยกสําหรับคนพิการ) อีกทั้งรับมอบเงินอุดหนุนโครงการปรับปรุงที่อยู่อาศัยและสถานที่สาธารณะที่เหมาะสมสําหรับผู้สูงอายุและทุกวัย จากงบประมาณจากกรมกิจการผู้สูงอายุ (ผส.) โดยมี นายธนสุนทร สว่างสาลี รองปลัดกระทรวง พม. พร้อมนางสาวแรมรุ้ง วรวัธ อธิบดีกรมกิจการผู้สูงอายุ และคณะผู้บริหารกระทรวง พม. นายสิทธิเดช ประจญมาร ปลัดเทศบาลตําบลบ้านถิ่น หน่วยงานทีม One Home พม. จังหวัดแพร่ และผู้แทนภาคีเครือข่าย เข้าร่วม ณ โรงเรียนผู้สูงอายุตําบลบ้านถิ่นม่วนใจ วัดถิ่นใน ตําบลบ้านถิ่น อําเภอเมือง จังหวัดแพร่
นายอนุกูล กล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมกิจการผู้สูงอายุ (ผส.) ได้ขับเคลื่อนการดําเนินงานของศูนย์พัฒนาคุณภาพชีวิตและส่งเสริมอาชีพผู้สูงอายุ (ศพอส.) และโรงเรียนผู้สูงอายุ ในพื้นที่ทั่วประเทศ เพื่อให้เป็นกลไกสําคัญในการพัฒนาผู้สูงอายุในชุมชนอย่างครอบคลุมทุกมิติ โดยมีการดําเนินโครงการอบรมอาสาสมัครพัฒนาสังคมและความมั่นคงของมนุษย์ (อพม.) เพื่อให้มีความเชี่ยวชาญในการดูแลผู้สูงอายุอย่างรอบด้าน สําหรับพื้นที่ตําบลบ้านถิ่น อําเภอเมือง จังหวัดแพร่ มีการจัดอบรม อพม. เมื่อวันที่ 22 เมษายน 2566 เพื่อเป็นเครือข่ายของ กระทรวง พม. ในการพัฒนาคุณภาพชีวิต 5 มิติ แบบพุ่งเป้าสําหรับกลุ่มเปราะบางทั้งด้านสุขภาพ ที่อยู่อาศัย การศึกษา รายได้ และการเข้าถึงบริการภาครัฐ โดยร่วมขับเคลื่อนการทํางานกับภาคีเครือข่ายและศูนย์ช่วยเหลือสังคมตําบลบ้านถิ่น โดยเฉพาะเทศบาลตําบลบ้านถิ่นและผู้นําท้องถิ่น
นายอนุกูล กล่าวเพิ่มเติมว่า โครงการพัฒนาศักยภาพศูนย์พัฒนาคุณภาพชีวิตและส่งเสริมอาชีพผู้สูงอายุเพื่อเสริมพลังครอบครัว "สร้างสุข ทุกพื้นที่ปลอดภัย เพื่อผู้สูงวัยและครอบครัว" เป็นโครงการที่กระทรวง พม. ได้ให้ความสําคัญกับผู้สูงอายุในพื้นที่จังหวัดแพร่ เนื่องจากมีจํานวนผู้สูงอายุมากเป็นอันดับ 2 ของประเทศ รองจากจังหวัดลําปาง ซึ่งวันนี้ได้มาเห็นกิจกรรมของอาสาสมัคร มีการอบรมให้มีความเชี่ยวชาญในการดูแลผู้สูงอายุ และมี อสม. เข้ามาดูแลด้านสุขภาพ ซึ่งกระทรวง พม. ทํางานเพียงลําพังไม่ได้ ต้องอาศัยความร่วมมือกับหลายภาคส่วน รวมทั้งเครือข่ายในชุมชน สําหรับการดูแลผู้สูงอายุในทุกมิติ อย่างด้านสังคม ต้องดูไปถึงความเป็นอยู่ของผู้สูงอายุและความสามารถในการทํากิจกรรม ด้านเศรษฐกิจ ต้องมองถึงเรื่องรายได้ของผู้สูงอายุ ต้องทําให้มีอาชีพ ส่งผลให้เกิดความสุขในการดํารงชีวิต ด้านเทคโนโลยี ต้องส่งเสริมให้ผู้สูงอายุรู้เท่าทันเทคโนโลยีและไม่ตกเป็นเหยื่อ ด้านสภาพแวดล้อม ต้องมีการเตรียมความพร้อมสิ่งอํานวยความสะดวกในการดํารงชีวิต โดยเฉพาะผู้สูงอายุที่มีภาวะช่วยเหลือตัวเองไม่ได้ ต้องนั่งรถเข็น ซึ่งวันนี้ เราต้องการให้สังคมคํานึงถึงตรงนี้ ซึ่งตําบลบ้านถิ่นสามารถเป็นพื้นที่ต้นแบบที่มีความพร้อมในการรองรับสังคมผู้สูงอายุได้อย่างเข้มแข็ง
#ช่วย24ชั่วโมง #พม24ชม #ข่าวพม